Ehdotuspyyntö

Euroopan pakolaisrahasto - Yhteisön toimet 2002

(2002/C 74/03)

A. Euroopan pakolaisrahasto (ERF) perustettiin 28 päivänä syyskuuta 2000 tehdyllä neuvoston päätöksellä 2000/596/EY. Tarkoituksena on tukea ja edistää jäsenvaltioiden toimia, jotka koskevat pakolaisten ja kotiseudultaan siirtymään joutuneiden henkilöiden vastaanottamista (ks. EYVL L 252, 6.10.2000, s. 12). Tässä ilmoituksessa pyydetään ehdotuksia varainhoitovuonna 2002 toteutettavia yhteisön toimia varten.

B. Ehdotuksia pyydetään seuraavia toimia varten:

Lohko 1: Analysointi ja arviointi

a) Säännöllisten raporttien muodossa laadittavien analyysien ja tietoaineiston toimittaminen Euroopan pakolaisrahaston perustamista koskevan päätöksen 3 artiklassa tarkoitettujen henkilöiden tilanteesta ja heidän suojeluaan koskevista kysymyksistä, jotta Euroopan komissio ja EU:n jäsenvaltiot voivat paremmin toteuttaa Euroopan pakolaisrahaston tavoitteita, ja ottaen tarkastelussa huomioon yhteiseen eurooppalaiseen turvapaikkajärjestelmään liittyvät erityistarpeet. Analyysien ja tietojen on sisällettävä yleistiedot lähtö- ja kauttakulkumaiden tilanteesta, historiallinen tausta, ihmisoikeuskysymysten tarkastelua, maantieteellisiä ja tilastotietoja, oikeudellisia kysymyksiä koskevia analyyseja ja näkemyksiä, arvioita heikoimmassa asemassa olevien ryhmien tilanteesta sekä suojelutarpeesta; paluumuutto-ohjelmia, vapaaehtoista paluuta ja pakolla toteutettavaa palauttamista kotimaahan, uudelleensopeutumismahdollisuuksia sekä humanitaarista toimintaa asianomaisissa maissa ja niiden hyväksi harjoittavien kansalaisjärjestöjen ja kansainvälisten organisaatioiden hankkeita ja toimenpiteitä koskevia analyyseja ja tietoja.

b) ERF:n perustamispäätöksen 3 artiklassa tarkoitettujen kotimaansa ulkopuolella asuvien, EU:n jäsenvaltioissa oleskelevien väestöryhmien sosiaalisen, demografisen, taloudellisen, ammatillisen, kansallisen ja kielellisen koostumuksen analysointi (profiilin laatiminen), jonka tarkoituksena on parantaa vastaanottoon, kotouttamiseen ja vapaaehtoiseen paluuseen liittyvien politiikkojen toteuttamista. Tällä alalla jo olemassa olevat hankkeet olisi otettava huomioon resurssien yhdistämiseksi.

c) Vertailututkimus, joka koskee ERF:n perustamispäätöksen 3 artiklan 1, 2 ja 4 kohdassa tarkoitettujen henkilöiden kotouttamista. Tutkimuksen tulee sisältää analyysi käytännön toimista siitä hetkestä alkaen, kun henkilölle myönnetään jotakin ERF:n perustamispäätöksen 3 artiklassa tarkoitettua suojelua, ja siihen on sisällyttävä otos tapaustutkimuksista, joissa määritellään henkilöön liittyviä, taloudellisia, sosiaalisia, kulttuurisia ja väestöllisiä tekijöitä, jotka vaikuttavat kotouttamiseen (a) kussakin jäsenvaltiossa, ja (b) vertaillaan käytäntöjä 14:ssä ERF:ään osallistuvassa jäsenvaltiossa. Analyysissa on myös esitettävä katsaus erilaisten kotouttamisprosessien taloudellisista, sosiaalisista, kulttuurisista ja väestöllisistä vaikutuksista vastaanottajamaissa.

d) Vertailututkimus ERF:n perustamispäätöksen 3 artiklan 1, 2 ja 4 kohdassa tarkoitettujen henkilöiden kotouttamiseen käytettyjen järjestelmien eroista ERF:ään osallistuvissa jäsenvaltioissa. Tutkimuksessa tulee tarkastella mm. "järjestettyyn" kotouttamiseen (jossa jäsenvaltion viranomaiset tai sen valtuuttamat toimijat vastaavat aktiivisesti kotouttamistoimien toteuttamisesta) ja "ei-järjestettyyn" kotoutumiseen (jossa asianomaiset henkilöt hoitavat itse kotoutumisensa) liittyviä kysymyksiä. Siinä tulee kartoittaa tärkeimmät erot. Lisäksi olisi tarkasteltava omatoimisuuteen liittyviä toimenpiteitä, joiden avulla nämä henkilöt voivat itse ottaa vastuun kotoutumisestaan ja osallistua aktiivisesti siihen liittyviin toimiin. Hankkeeseen tulee sisältyä tapaustutkimuksia ja sen puitteissa on määriteltävä parhaita toimintatapoja.

Lohko 2: Toimintaedellytysten parantaminen

a) Toimintaedellytysten parantaminen: Ehdotukset, jotka edistävät jotakin ERF:n perustamispäätöksen 3 artiklassa tarkoitettua suojelua saavien henkilöiden ja/tai heidän yhteisöissään toimivien organisaatioiden omatoimisuutta. Näissä ehdotuksissa on otettava huomioon aikaisemmin tehty työ ja käynnissä olevat hankkeet.

b) Vertaileva tutkimus jäsenvaltioiden strategioista, toimintamalleista ja käytännöistä, joita ne soveltavat heikoimmassa asemassa olevien ryhmien (myös vammaisten) vastaanottoon ja kotouttamiseen vastaanottajamaissa sekä näiden ryhmien vapaaehtoiseen paluuseen. Tarkasteltuihin toimenpiteisiin tulee sisältyä yhtäläisten mahdollisuuksien valtavirtaistamiseen myötävaikuttavia toimia, jotka liittyvät sekä näiden ryhmien erityistarpeisiin että niiden osallistumisen esteiden poistamiseen. Hankkeeseen tulee sisältyä tapaustutkimuksia ja sen puitteissa on määriteltävä parhaita toimintatapoja.

c) Kansainväliset toimet, joissa on mukana useita toimijoita ja joita voivat ehdottaa vähintään kahden jäsenvaltion julkiset viranomaiset ja joissa siirretään tietoja, saatuja kokemuksia ja hyväksi todettuja käytänteitä. Toimiin voi sisältyä valittuihin aiheisiin liittyvien prosessien, menetelmien ja välineiden tehokkuuden vertailu, hyvien käytänteiden vaihto ja soveltaminen, henkilöstövaihto, toimien, prosessien, strategian ja menetelmien yhteinen kehittäminen; hyviksi havaittujen menetelmien, välineiden ja prosessien mukauttaminen eri ympäristöihin ja/tai tulosten, tiedotusmateriaalin ja tapahtumien yhteinen levitys ja toteutus.

C. Käytettävissä olevan kokonaisrahoituksen määrä on 2,2 miljoonaa euroa. Yhden hankkeen rahoitukseen voidaan myöntää tukea enintään 400000 euroa.

D. EFR:n rahoitustuen määrä voi olla enintään 80 prosenttia tukikelpoisista kokonaiskustannuksista.

E. Hankkeiden enimmäiskesto on 12 kuukautta. Tämän ehdotuspyynnön 1a kohdan mukaiset toimet voidaan aloittaa aikaisintaan 1. Syyskuuta 2002 ja viimeistään 31. joulukuuta 2002. Tämän ehdotuspyynnön mukaiset muut toimet voidaan aloittaa aikaisintaan 1. marraskuuta 2002 ja viimeistään 31. joulukuuta 2002.

F. Hylkäysperusteet

1. Ehdotuksia toimiksi, joilla ei ole selkeää yhteisöulottuvuutta ja/tai joilla korvataan sellaisia toimia, jotka olisi voitu rahoittaa jäsenvaltioiden toteuttamien kansallisten ohjelmien yhteydessä, ei oteta käsiteltäväksi.

2. Ehdotuksia, jotka eivät vastaa rahoitustuen enimmäismäärää ja suurinta sallittua prosenttiosuutta, ei oteta käsiteltäväksi.

3. Ehdotuksia toimiksi, joiden toteuttamisaika ei vastaa hankkeiden enimmäiskestoa, ei oteta käsiteltäväksi.

4. Ehdotuksia, joiden aloituspäivä ei vastaa E kohdassa määriteltyjä määräaikoja, ei oteta käsiteltäväksi.

5. Ehdotuksia, joihin ei sisälly yksityiskohtaista ja allekirjoitettua rahoitussuunnitelmaa, jossa kustannukset on eritelty budjettikohdittain, ei oteta käsiteltäväksi.

6. Ehdotuksia analysointia ja arviointia koskeviksi toimiksi (tutkimukset), joiden rahoitussuunnitelmiin sisältyy luontoissuorituksina saatavaa yhteisrahoitusta, ei oteta käsiteltäväksi.

7. Jokaisen yhteisrahoitukseen osallistuvan organisaation on annettava hakemuksessa sitoumus siitä, että ne osallistuvat toiminnan rahoitukseen tukihakemuksessa mainitulla määrällä. Ehdotuksia, joihin ei sisälly tällaisia sitoumuksia, ei oteta käsiteltäväksi.

8. Ehdotuksia, joihin ei sisälly hakulomakkeessa esitetystä yhteenvedosta erikseen esitettyä toimen yksityiskohtaista kuvausta, ei oteta käsiteltäväksi.

9. Hakulomakkeita, joita hakijaorganisaatiossa ehdotetusta toimesta vastaava henkilö ei ole allekirjoittanut / toimesta vastaavat henkilöt eivät ole allekirjoittaneet, ei oteta käsiteltäväksi.

10. Edellä 1c, 1d, 2a ja 2b kohdassa tarkoitettuja toimia, jotka eivät kata kaikkia ERF:ään osallistuvia jäsenvaltioita (eli Tanskaa lukuun ottamatta kaikkia jäsenvaltioita), ei oteta käsiteltäväksi. Toimet voivat kuitenkin koskea Tanskaa, jos niihin ei sovelleta kustannusperiaatetta.

11. Edellä 1b kohdassa tarkoitettuja toimia, jotka eivät kata vähintään neljää ERF:ään osallistuvaa jäsenvaltiota, ei oteta käsiteltäväksi.

12. Edellä 2c kohdassa tarkoitettuja toimia, joita ei esitä vähintään kaksi jäsenvaltiota (joista toinen johtaa hanketta), ei oteta käsiteltäväksi.

13. Toimia, joihin ei sisälly yksityiskohtaista kuvausta niihin liittyvistä seurantatoimenpiteistä, ei oteta käsiteltäväksi.

Toimet, joita ei ole hylätty jonkin edellä mainitun hylkäysperusteen nojalla, arvioidaan seuraavassa esitetyin valintaperustein.

G. Valintaperusteet

1. Hakijalla on oltava edellytykset rahoittaa ehdotetut toimet.

2. Hakijalla on oltava operatiiviset (tekniset ja hallinnolliset) edellytykset toteuttaa toiminta, johon avustusta haetaan. Toiminnan toteuttamisesta vastaavalla työryhmällä on oltava tarvittava ammattipätevyys ja asiakirjoin todennettavissa oleva kokemus turvapaikka- ja maahanmuuttopolitiikan alalla (hakemukseen liitetään ansioluettelot ja selvitykset osallistumisesta kolmen viime vuoden aikana toteutettuihin toimiin).

Hakemukset, jotka täyttävät valintaperusteet, arvioidaan seuraavassa esitetyin myöntämisperustein.

H. Myöntämisperusteet

Rahoitusta myönnetään käytettävissä olevien varojen puitteissa toimiin, jotka saavat eniten pisteitä seuraavalla tavalla painotettujen myöntämisperusteiden mukaisesti tehtävässä arvioinnissa: Perusteet ovat seuraavat:

1. Se, missä määrin toimi täydentää asianomaisia EU:n toimintamalleja ja/tai niitä koskevia ehdotuksia (20 %).

2. Toimen innovatiivisuus suhteessa asianomaisten jäsenvaltioiden nykyiseen käytäntöön (10 %).

3. Se, missä määrin toimi täydentää ja yhtenäistää asianomaisella alalla yhteisön tasolla aikaisemmin tehtyä työtä. Kaikkiin ehdotuksiin on sisällyttävä yksityiskohtainen kuvaus, jossa osoitetaan, että ehdotetun toimen merkityksellisyys on todettu asianmukaisesti ja että tarvittaessa tarkastellaan tai yhtenäistetään muissa hankkeissa tai ohjelmissa suoritettua työtä. Lisäksi on osoitettava, että toimi ei ole päällekkäinen EU:n tasolla (kyseisen ohjelman tai muiden yhteisön ohjelmien puitteissa) tai kansallisella tasolla aikaisemmin toteutettujen hankkeiden tai tutkimusten kanssa (15 %).

4. Hankkeen jatkuminen ERF:n avustuksen päätyttyä (soveltuvin osin) tai hankkeen tulosten asianmukaisen seurannan varmistamiseksi ehdotetut toimet. Seuranta ei saa koostua ainoastaan konferensseista ja/tai Internet-sivustojen välityksellä tapahtuvasta tietojen levityksestä (15 %).

5. Kustannusvaikuttavuus, tarkoituksena saavuttaa mahdollisimman hyvin yhteisön toimintakehyksen mukaiset ERF:n tavoitteet (10 %).

6. Ehdotuksen kokonaisarviointi, jossa otetaan huomioon ehdotettu menetelmä, toimen toteutettavuus, sen aikataulu sekä esitetyn rahoitussuunnitelman realistisuus (20 %).

7. Hakijayhteisön oman rahoituksen osuus kokonaiskustannuksista (10 %).

I. Lisätietoja ja hakemusten jättäminen

Hanke-ehdotuksia 1a-1d ja 2 kohdassa kuvattujen toimien toteuttamisesta pyydetään valtiosta riippumattomilta järjestöiltä, kansallisilta alue- ja paikallisviranomaisilta, kansainvälisiltä järjestöiltä ja muilta voittoa tavoittelemattomilta organisaatioilta, joilla on todistetusti kokemusta ja asiantuntemusta ehdotuspyynnön aiheena olevilta aloilta.

Edellä 2c kohdassa esitettyjen toimien toteuttamisesta pyydetään kahden tai useamman jäsenvaltion viranomaisten yhdessä esittämiä hakemuksia.

Tasavertaisen osallistumisen toteutumiseksi olisi suotavaa, että erityisesti naiset jättävät ehdotuksia tai osallistuvat jätettäviin ehdotuksiin.

Ks. myös seuraava Internet-osoite:

http://europa.eu.int/comm/justice_home/jai/prog_fi.htm

Hakijoita kehotetaan tutustumaan seuraaviin: Euroopan pakolaisrahaston perustamista koskeva päätös, "Euroopan pakolaisrahasto - Yhteisön toimintakehys 2000-2004", "Avustusten hallinnoinnin käsikirja (avustusten hakijoille ja saajille)" sekä vuosina 2000-2001 rahoitettuja hankkeita koskevat luettelot ja kuvaukset. Kaikki hakemuksen kannalta merkitykselliset asiakirjat ovat saatavissa edellä mainitusta Internet-osoitteesta. Kaikissa hakemuksissa ON KÄYTETTÄVÄ vakiomuotoista hakemuslomaketta ja rahoitussuunnitelman mallia, jotka ovat tässä Internet-osoitteessa edellä mainitun käsikirjan liitteenä. Hakijat, joilla ei ole käytössään Internet-yhteyttä, voivat tilata hakemusasiakirjat postitse tai faksin tai sähköpostin välityksellä jäljempänä mainitusta osoitteesta. Asiakirjapyyntöihin on merkittävä selkeästi tunnus "JAI European Refugee Fund". Euroopan komissio Oikeus- ja sisäasioiden pääosasto

JAI - Euroopan pakolaisrahasto

Yksikkö A/2 Maahanmuutto- ja turvapaikka-asiat LX 46 6/50

B - 1049 Bruxelles/Brussel Faksi (32-2) 299 80 53 Sähköposti: JAI-EUROPEAN-REFUGEE-FUND@cec.eu.int

HANKE-EHDOTUKSEN ALKUPERÄINEN ALLEKIRJOITETTU HAKEMUSLOMAKE JA NELJÄ TÄYDELLISTÄ KOPIOTA ON LÄHETETTÄVÄ POSTITSE (JOKO KIRJATTUNA SAANTITODISTUSLÄHETYKSENÄ TAI YKSITYISEN KURIIRIPALVELUN VÄLITYKSELLÄ) KAHDESSA SISÄKKÄISESSÄ, SINETÖIDYSSÄ KIRJEKUORESSA. SISEMPÄÄN KIRJEKUOREEN ON MERKITTÄVÄ TEKSTI "ERF COMMUNITY ACTION 2002 - NOT TO BE OPENED BY THE INTERNAL MAIL SERVICE - APPLICATION FROM: (HAKIJAYHTEISÖN NIMI)". LÄHETYKSESSÄ ON OLTAVA POSTILEIMA, JOKA OSOITTAA, ETTÄ SE ON POSTITETTU VIIMEISTÄÄN 3. KESÄKUUTA 2002.